Diari Oficial de la Generalitat Valenciana


Sumari del DOGV 9258, del 18-01-2022 (2021/12667)

RESOLUCIÓ de 25 de juny de 2021, del director general de Qualitat i Educació Ambiental, per la qual es formula informe d'impacte ambiental del projecte sondeig d'investigació d'aigües subterrànies del terme municipal d'Onda. Expedient 26/2020/AIA.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9258

Data del DOGV
:   18-01-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/12756


Data del document
:   25-06-2021

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Onda
    * impacte ambiental

RESOLUCIÓ de 25 de juny de 2021, del director general de Qualitat i Educació Ambiental, per la qual es formula informe d'impacte ambiental del projecte sondeig d'investigació d'aigües subterrànies del terme municipal d'Onda. Expedient 26/2020/AIA.  
  
 [2021/12630]  
Informe d'impacte ambiental  
Expedient: 26/5322-UWP.  
Títol: Sondeig d'investigació d'aigües subterrànies.  
Titular: Javier Vallés Climent.  
Òrgan substantiu: Servei Territorial d'Indústria i Energia (Castelló). Exp. en l'òrgan substantiu: ASOSUB/2018/28/12.  
Localització: parcel·la 73, del polígon 43; partida Ràtils del terme municipal d'Onda (Castelló).  
  
Descripció del projecte  
L'objecte del sondeig és investigar les possibilitats de captació d'aigües subterrànies en la zona, ja que es tracta d'una finca dedicada al cultiu de cítrics, de 60.000 m² i amb unes necessitats de reg calculades en 26.000 m³/any. Es pretén obtindre un cabal punta de 4 l/s amb el qual poder extraure una part de la demanda esmentada. En cas de resultar apte el sondeig d'investigació i el seu posterior aforament, es procediria a sol·licitar l'oportuna concessió d'aigües davant l'organisme de conca.  
  
La perforació serà realitzada a rotopercussió amb una profunditat de 170 m i un diàmetre de 250 mm. Es preveu revestir-ho amb canonada d'acer, de 200 mm de diàmetre i 4 mm de gruix, que serà prèviament ranurada in situ i coincidirà amb els trams més productius. L'espai anular serà cementat mitjançant mescla de ciment fins a -20 m.  
  
La massa d'aigua subterrània captada serà la 080.127 Plana de Castelló, amb la prevenció de la columna litològica següent: fins a -20 m conglomerats, i a continuació arenisques, fins al final del sondeig; tots aquests materials suposadament del Neogen.  
Les obres de perforació s'estima que seran realitzades en un parell de dies, als quals caldrà afegir un aforament de 72 h i els temps de muntatge i desmuntatge dels equips.  
L'emplaçament es troba en un entorn agrícola de regadiu, amb accessos existents, per la qual cosa no es requereix obertura de nous accessos, moviments de terres ni altres obres de condicionament. El terreny forestal més pròxim és el llit del barranc de Ràtils, d'uns 20 m d'amplària i situat a més de 400 m al sud del punt de perforació. Atés que entre tots dos punts només hi ha cultius de regadiu (cítrics), les possibilitats d'afecció en matèria de prevenció d'incendis forestals són ínfimes i pràcticament irrellevants.  
El lloc està allunyat d'espais naturals protegits i espais pertanyents a la Xarxa Natura 2000. L'espai més pròxim és el Parc Natural de la Serra d'Espadà i el LIC i ZEPA d'igual nom, la distància del qual a l'emplaçament d'aquest projecte supera els 4 km.  
  
Tramitació administrativa  
Mitjançant escrit signat en data 15 de gener de 2020, pel cap del Servei Territorial d'Indústria i Energia de Castelló (referència expedient ASOSUB/2017/20/12), va tindre entrada en l'òrgan ambiental, el document ambiental i el seu corresponent projecte, a fi de ser sotmés al procediment d'avaluació ambiental simplificada, segons l'annex II de la Llei 21/2013, de 9 de desembre d'avaluació ambiental.  
  
Dins del tràmit de consultes, segons l'article 46 de la Llei 21/2013, d'avaluació ambiental, i mitjançant escrit signat en 25 d'agost de 2020, es va donar trasllat de l'expedient al Servei Territorial de Medi Ambient (STMA) de València, per disposar aquest de tècnic especialista en hidrogeologia i a fi d'informar sobre les afeccions ambientals derivades de l'execució del projecte.  
En data 3 de juny de 2021 s'emet un informe proposta des de la unitat d'impacte ambiental del STMA (Direcció Territorial de València), en el qual es fa repàs de les característiques tècniques del projecte i les seues possibles afeccions ambientals, i informa favorablement i proposa, als efectes ambientals, la seua resolució favorable, amb algunes consideracions que han sigut recollides en aquesta resolució.  
  
  
Consideracions ambientals  
A partir del document tècnic tramitat, de l'anàlisi efectuada, així com de la consideració dels criteris de l'annex III de la Llei 21/2013, modificat per la Llei 9/2018, resulta el següent:  
a) La superfície afectada per les obres es limita a l'ocupada per la maquinària de perforació i aforament, així com l'eventual bassa de detritus, i no es requereix l'obertura de nous accessos ni moviments de terra ni desbrossaments; es tracta d'una afecció breu (de l'ordre d'una setmana), de baixa entitat i que desapareixerà després d'aplicar les mesures protectores i correctores previstes, garantint amb això l'absència d'impactes residuals significatius.  
b) No es preveu efectes sobre la Xarxa Natura 2000, espais naturals protegits ni cap altre element ambiental o cultural d'especial consideració.  
c) No s'ha plantejat l'acumulació d'efectes negatius respecte a altres projectes. En tot cas, els possibles efectes hidrogeològics entren en les competències directes de l'organisme de conca i disten molt dels llindars considerats en la Llei 21/2013, d'avaluació ambiental (grup 8 de l'annex II).  
d) Al marge de l'aprofitament hídric, la utilització de recursos naturals resulta irrellevant en aquesta mena d'obres, així com la generació de residus més enllà del detritus miner generat per la perforació, que per la seua escassa magnitud, la seua naturalesa terrígena i el seu reduït volum, rares vegades pot suposar un problema d'eliminació.  
e) Els efectes contaminants de l'actuació es limiten a l'ús de maquinària (emissió de gasos de combustió i sorolls), amb un efecte temporal breu (una setmana) i d'escassa rellevància ambiental. El risc d'accidents queda regulat per les normes laborals i de seguretat minera, que competeixen a l'òrgan substantiu, sent poc probable que puguen arribar a tindre efectes ambientals de consideració.  
f) El sondeig se situarà en un entorn agrícola, i encara que hi ha una galeria de terreny forestal a uns 400 m al sud (la del barranc de Ràtils), aquesta es limita a uns 20 m d'amplària, i existeix pel mig una gran extensió de terreny agrícola de regadiu, la qual cosa fa molt poc probable el risc d'incendis forestals a conseqüència d'aquesta obra subterrània. En principi no s'ha detectat ni es preveu afeccions a béns culturals, restes arqueològiques ni altres elements del patrimoni cultural valencià. No obstant això, en el seu cas, s'acomplirà el que s'estableix en els articles 63 i 65 de la Llei 4/1998, d'11 de juny, del patrimoni cultural valencià.  
Per la qual cosa en relació amb els criteris de l'annex III de la Llei 21/2013, de 9 de desembre, es pot concloure que el projecte, en els termes previstos, no tindrà efectes adversos significatius sobre el medi ambient i no requereix avaluació d'impacte ambiental ordinària.  
  
  
Consideracions jurídiques  
El projecte de perforació per al sondeig d'aigües subterrànies constitueix un supòsit d'avaluació d'impacte ambiental simplificada, d'acord amb l'annex II-grup 3.a 3r de la Llei 21/2103, de 9 de desembre.  
  
L'expedient ha seguit el tràmit d'avaluació d'impacte ambiental simplificada, previst en la secció 2a, capítol 2 del títol II de la Llei 21/2013.  
El Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot allò que antecedeix, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que ostente, resolc:  
  
  
Primer  
Estimar que el projecte per a l'autorització i equipament del sondeig projectat en la parcel·la 73, del polígon 43 partida Ràtils, del terme municipal d'Onda, promogut per Javier Vallés Climent, sense perjudici de la prèvia obtenció de les autoritzacions sectorials que li siguen aplicable, no tindrà efectes significatius sobre el medi ambient i no requereix una avaluació d'impacte ambiental ordinària, sempre que s'ajuste a la documentació obrant en l'expedient, a les previsions del projecte i del document ambiental i als termes d'aquest informe, en particular:  
  
1a) Haurà de preveure's que el sondeig quede habilitat i disponible per a futurs controls de piezometria i de mostreig de l'aigua subterrània, llevat que l'òrgan competent el determine innecessari per disposar d'altres opcions o d'una xarxa suficient.  
2a) Durant el temps que dure l'assaig de bombament, i a fi de previndre processos erosius i evitar escolaments incontrolats, l'aigua extreta haurà de ser abocada a llits naturals, directament o a través d'un sistema d'evacuació que mitjançant laminació de cabals o dissipadors d'energia resulte efectiu per a evitar erosió i possibles danys en infraestructures i propietats adjacents. Si aquests es produïren, el promotor de l'obra haurà de reparar els desperfectes i, en el seu cas, indemnitzar els afectats pels perjudicis ocasionats.  
3a) El material extret del sondeig haurà de ser reutilitzat d'acord amb l'Ordre APM/1007/2017, de 10 d'octubre, sobre normes generals de valorització de materials naturals excavats per a la seua utilització en operacions de farciment i obres diferents d'aquelles que es van generar.  
4a) Si durant l'execució de les obres es trobaren restes paleontològiques, arqueològics o etnogràfics, el promotor haurà de posar el fet en coneixement de la Conselleria de Cultura de manera immediata, i s'adoptaran les mesures pertinents per a la seua protecció i conservació de conformitat amb allò que preveuen els articles 63 i 65 de la Llei 4/1998, d'11 de juny, del patrimoni cultural valencià.  
  
Segon  
De conformitat amb el que es preveu en l'article 47 de la Llei 21/2013, de 9 de desembre:  
A. L'informe d'impacte ambiental es publicarà en el Diari Oficial de la Generalitat Valenciana, sense perjudici de la seua publicació en la seu electrònica de l'òrgan ambiental.  
B. L'informe d'impacte ambiental perdrà la seua vigència i cessarà en la producció dels efectes que li són propis si, una vegada publicat en el Diari Oficial de la Generalitat Valenciana, no s'haguera procedit a l'autorització del projecte en el termini màxim de quatre anys des de la seua publicació, llevat que s'acorde la pròrroga de la vigència de l'informe d'impacte ambiental.  
C. L'informe d'impacte ambiental no serà objecte de cap recurs sense perjudici dels quals, si escau, procedisquen en via administrativa o judicial davant de l'acte, en el seu cas, d'autorització del projecte.  
  
Tercer  
L'òrgan substantiu publicarà en el butlletí oficial corresponent la decisió d'autoritzar o denegar el projecte, en els termes previstos en l'article 48 de la Llei 21/2103, de 9 de desembre.  
  
València, 25 de juny de 2021.- El director general de Qualitat i Educació Ambiental: Joan Piquer Huerga.